PASKAIDROJUMA RAKSTS

1. PRIEKŠLIKUMA KONTEKSTS

• Priekšlikuma pamatojums un mērķi

Komisija, pamatodamās uz attiecīgajām sarunu norādēm[[1]](#footnote-1), ar Gvinejas-Bisavas valdību ir risinājusi sarunas par to, lai noslēgtu jaunu protokolu, ar ko īsteno partnerattiecību nolīgumu zivsaimniecības nozarē starp Eiropas Kopienu un Gvinejas-Bisavas Republiku[[2]](#footnote-2). Šo sarunu iznākumā jauns protokols tika parafēts 2018. gada 15. novembrī. Protokols aptver piecu gadu laikposmu no tā provizoriskās piemērošanas sākuma dienas, t. i., no parakstīšanas dienas, kā noteikts protokola 16. pantā.

• Saskanība ar spēkā esošajiem noteikumiem konkrētajā rīcībpolitikas jomā

Atbilstoši zivsaimniecības politikas reformas[[3]](#footnote-3) prioritātēm zvejas iespējas Savienības kuģiem Gvinejas-Bisavas ūdeņos ar jauno protokolu tiek piešķirtas, pamatojoties uz labākajiem pieejamajiem zinātniskajiem ieteikumiem un ievērojot Starptautiskās Atlantijas tunzivju saglabāšanas komisijas (*ICCAT*) ieteikumus. Jaunajā protokolā ņemti vērā iepriekšējā, 2014.–2017. gada protokola izvērtējuma rezultāti un provizorisks novērtējums par to, vai jauna protokola noslēgšana būtu lietderīga. Vērtēšanu veica neatkarīgi eksperti. Protokols turklāt ļaus Eiropas Savienībai un Gvinejas-Bisavas Republikai ciešāk sadarboties, lai veicinātu zvejas resursu atbildīgu izmantošanu Gvinejas-Bisavas ūdeņos, un atbalstīt Gvinejas-Bisavas centienus attīstīt savu jūras nozaru ekonomiku – tas ir abu Pušu interesēs.

Protokolā paredzētas zvejas iespējas šādās kategorijās:

* 1. garneļu saldētājtraleri;
	2. zivju un galvkāju saldētājtraleri;
	3. mazo pelaģisko sugu traleri;
	4. tunzivju saldētājseineri un kuģi zvejai ar āķu jedām;
	5. kuģi tunzivju zvejai ar makšķerrīkiem.

Pirmajām trim iepriekš minētajām kategorijām zvejas iespējas ir izteiktas ar zvejas piepūli (reģistrēto bruto tilpību) pirmajos divos un ar nozvejas limitu (KPN) – pēdējos trijos protokola piemērošanas gados.

Būtu jānosaka šo zvejas iespēju sadalījums dalībvalstīm.

2. JURIDISKAIS PAMATS, SUBSIDIARITĀTE UN PROPORCIONALITĀTE

• Juridiskais pamats

Juridiskais pamats ir Līgums par Eiropas Savienības darbību; tā 43. panta 3. punkts nosaka, ka Padome pēc Komisijas priekšlikuma iedala zvejas iespējas.

• Subsidiaritāte (neekskluzīvas kompetences gadījumā)

Šī darbības joma ir ekskluzīvā Eiropas Savienības kompetencē.

3. *EX POST* IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

• *Ex post* izvērtējumi / spēkā esošo tiesību aktu atbilstības pārbaudes

Apspriešanās ar ieinteresētajām personām notika, veicot *ex post* (retrospektīvu) un *ex ante* (provizorisku) izvērtējumu par iespējamu jauna protokola noslēgšanu starp Eiropas Savienību un Gvinejas-Bisavas Republiku. Tehnisko sanāksmju laikā notika apspriešanās arī ar dalībvalstu ekspertiem un nozares pārstāvjiem. Šo apspriešanos iznākumā secināts, ka Eiropas Savienībai un Gvinejas-Bisavas Republikai būtu lietderīgi noslēgt jaunu zivsaimniecības nolīguma protokolu.

• Apspriešanās ar ieinteresētajām personām

Izvērtēšanas procesā notika apspriešanās ar dalībvalstīm, nozares pārstāvjiem, starptautiskām pilsoniskās sabiedrības organizācijām, kā arī ar Gvinejas-Bisavas zivsaimniecības iestādēm un pilsonisko sabiedrību. Apspriešanās notika arī Tāljūras flotes konsultatīvajā padomē.

• Ekspertu atzinumu pieprasīšana un izmantošana

Saskaņā ar Kopējās zivsaimniecības politikas regulas 31. panta 10. punktu Komisija *ex post* un *ex ante* vērtējumu veikšanai piesaistīja neatkarīgu konsultantu.

4. IETEKME UZ BUDŽETU

Regulas projekts Savienības budžetu neietekmē.

5. CITI ELEMENTI

• Īstenošanas plāni un uzraudzības, izvērtēšanas un ziņošanas kārtība

Šī procedūra tiek uzsākta līdztekus procedūrai, kas attiecas uz Padomes lēmumu par to, lai Savienības vārdā parakstītu protokolu, ar kuru īsteno partnerattiecību nolīgumu zivsaimniecības nozarē starp Eiropas Kopienu un Gvinejas-Bisavas Republiku, un Padomes lēmumu par minētā protokola noslēgšanu. Šī regula jāsāk piemērot, tiklīdz saskaņā ar nolīgumu kļūst iespējamas zvejas darbības, t. i., no protokola provizoriskās piemērošanas sākuma dienas.

2019/0092 (NLE)

Priekšlikums

PADOMES REGULA

par zvejas iespēju iedalīšanu saskaņā ar protokolu, ar kuru īsteno partnerattiecību nolīgumu zivsaimniecības nozarē starp Eiropas Kopienu un Gvinejas-Bisavas Republiku (2019–2024)

EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 43. panta

3. punktu,

ņemot vērā Eiropas Komisijas priekšlikumu,

tā kā:

(1) 2008. gada 17. martā Padome ir pieņēmusi Regulu (EK) Nr. 241/2008[[4]](#footnote-4) par to, lai noslēgtu partnerattiecību nolīgumu zivsaimniecības nozarē starp Eiropas Kopienu un Gvinejas-Bisavas Republiku (“nolīgums”)[[5]](#footnote-5), kurš stājies spēkā 2008. gada 15. aprīlī, pēc tam automātiski atjaunots un joprojām ir spēkā.

(2) Nolīguma iepriekšējā protokola darbības termiņš ir beidzies 2017. gada 23. novembrī.

(3) Komisija Eiropas Savienības vārdā ir risinājusi sarunas par jaunu nolīguma īstenošanas protokolu (“protokols”). Šo sarunu iznākumā šāds protokols tika parafēts 2018. gada 15. novembrī.

(4) Ievērojot Padomes Lēmumu (ES) 2019/...[[6]](#footnote-6), protokols, ar kuru īsteno partnerattiecību nolīgumu zivsaimniecības nozarē starp Eiropas Kopienu un Gvinejas-Bisavas Republiku, ir parakstīts [*ierakstīt datumu*].

(5) Uz protokola piemērošanas laikposmu būtu jānosaka protokolā noteikto zvejas iespēju sadalījums dalībvalstīm.

(6) Lai nodrošinātu Savienības kuģu zvejas darbību raitu uzsākšanu, protokols tiks provizoriski piemērots no tā parakstīšanas dienas. Tāpēc šī regula būtu jāpiemēro no tās pašas dienas,

IR PIEŅĒMUSI ŠO REGULU.

1. pants

Definīcijas

Šajā regulā “tālu migrējošās sugas” ir 1982. gada Apvienoto Nāciju Organizācijas Jūras tiesību konvencijas I pielikumā uzskaitītās sugas, izņemot *Alopiidae* un *Sphyrnidae* dzimtas sugas un arī *Cethorinus maximus, Rhincodon typus, Carcharodon carcharias, Carcharinus falciformis* un *Carcharinus longimanus*.

2. pants

Zvejas iespējas

Zvejas iespējas, kas noteiktas ar protokolu, ar kuru īsteno partnerattiecību nolīgumu zivsaimniecības nozarē starp Eiropas Kopienu un Gvinejas-Bisavas Republiku (2019–2024) (“protokols”), dalībvalstīm iedala saskaņā ar 3. un 4. pantu.

3. pants

Demersālās un mazās pelaģiskās sugas

Demersālo sugu un mazo pelaģisko sugu zvejas iespēju sadalījums dalībvalstīm ir šāds:

1) pirmajā un otrajā protokola piemērošanas gadā izsakot ar zvejas piepūli (reģistrēto bruto tilpību jeb GRT)

a) garneļu saldētājtraleriem:

Spānija 2500 GRT

Grieķija 140 GRT

Portugāle 1060 GRT

b) zivju un galvkāju saldētājtraleriem:

Spānija 2900 GRT

Grieķija 225 GRT

Itālija 375 GRT

c) mazo pelaģisko sugu traleriem:

Spānija 3500 GRT

Portugāle 500 GRT

Lietuva 5000 GRT

Latvija 5000 GRT

Polija 1000 GRT

2) no protokola piemērošanas trešā gada izsakot ar sugu nozvejas limitu (KPN)

a) garneļu saldētājtraleriem:

Spānija 1650 tonnas

Grieķija 100 tonnas

Portugāle 750 tonnas

b) zivju saldētājtraleriem:

Spānija 9500 tonnas

Grieķija 500 tonnas

Itālija 1000 tonnas

c) galvkāju saldētājtraleriem:

Spānija 1200 tonnas

Grieķija 150 tonnas

Itālija 150 tonnas

d) mazo pelaģisko sugu traleriem:

Spānija 3900 tonnas

Portugāle 700 tonnas

Lietuva 6000 tonnas

Latvija 6000 tonnas

Polija 1400 tonnas

4. pants

Tālu migrējošās sugas

Tālu migrējošo sugu zvejas iespēju sadalījums ir šāds:

a) tunzivju saldētājseineri un kuģi zvejai ar dreifējošām āķu jedām:

Spānija 14 kuģi

Francija 12 kuģi

Portugāle 2 kuģi

b) kuģi tunzivju zvejai ar makšķerrīkiem:

Spānija 10 kuģi

Francija 3 kuģi

5. pants

Šī regula stājas spēkā nākamajā dienā pēc tās publicēšanas *Eiropas Savienības Oficiālajā Vēstnesī*.

To piemēro no [*ierakstīt protokola parakstīšanas dienu*].

Šī regula uzliek saistības kopumā un ir tieši piemērojama visās dalībvalstīs.

Briselē,

 Padomes vārdā –

 priekšsēdētājs

1. Pieņemtas Vides padomē 2017. gada 28. februārī. [↑](#footnote-ref-1)
2. OV L 342, 17.12.2007., 5. lpp. [↑](#footnote-ref-2)
3. OV L 354, 28.12.2013., 22. lpp. [↑](#footnote-ref-3)
4. Padomes 2008. gada 17. marta Regula (EK) Nr. 241/2008 par to, lai noslēgtu Partnerattiecību nolīgumu zivsaimniecības nozarē starp Eiropas Kopienu un Gvinejas-Bisavas Republiku (OV L 75, 18.3.2008., 49. lpp.). [↑](#footnote-ref-4)
5. OV L 342, 27.12.2007., 5. lpp. [↑](#footnote-ref-5)
6. Lēmums ... (OV L [...], [...], [...]. lpp.). [↑](#footnote-ref-6)